LV

EIROPAS KOPIENU KOMISIJA

Briselē, 3.12.2008

SEC(2008) 2934

KOMISIJAS DIENESTU DARBA DOKUMENTS



kas pievienots

Priekšlikums



EIROPAS PARLAMENTA UN PADOMES DIREKTĪVA



par elektrisko un elektronisko iekārtu atkritumiem (EEIA)





Ietekmes novērtējuma kopsavilkums





{COM(2008) 810 galīgā redakcija}

{SEC(2008) 2933}

KOPSAVILKUMS

1. Ievads

EEIA direktīvas mērķis ir novērst elektrisko un elektronisko iekārtu atkritumu (EEIA) nepareizu apstrādi. Elektrisko un elektronisko iekārtu atkritumi ir atkritumu veids, kuru daudzums ES palielinās visstraujāk. 2005. gadā tas bija 8,3–9,1 milj. tonnu, un paredzams, ka 2020. gadā EEIA daudzums pieaugs līdz 12,3 milj. tonnu.

Veicot trīs gadu pārskatu, ir apkopota ieinteresēto aprindu un dalībvalstu pieredze saistībā ar direktīvu, un tā liecina, ka direktīva nedarbojas tik efektīvi, kā paredzēts, un ka ir vērojamas problēmas ar izmaksu efektivitāti attiecībā uz mērķu sasniegšanu, t.i. daļa izmaksu ir liekas.

2. Efektivitātes problēmas

Kopš ir stājusies spēkā direktīva par EEIA, šādu atkritumu savākšanas un likvidācijas prakse ir ievērojami mainījusies. Metāla cenu pieaugums visā pasaulē un EEIA direktīvā ietvertā organizētas savākšanas veicināšana ir ļāvusi atsevišķi no sadzīves atkritumiem savākt lielu daudzumu EEIA. Aprēķināts, ka tikai 13 % no EEIA nokļūst atkritumu poligonos vai tiek sadedzināti.

Ir pazīmes, kas liecina, ka atsevišķi tiek savākti vairāk nekā 85 % no EEIA, lai gan tikai par 33 % oficiāli ziņo kā par "atsevišķi" jeb "dalīti" savāktiem. Iespējams, ka liela daļa no EEIA, kuri ir savākti, bet par kuriem netiek paziņots, tiek vai nu apstrādāti ES, pietiekami neievērojot vides aizsardzības prasības, vai arī nosūtīti uz jaunattīstības valstīm, kur daļa no vērtīgajiem materiāliem tiek pārstrādāta veidos, kas apdraud veselību un vidi, vai arī EEIA vienkārši nonāk atkritumu poligonos.

Ņemot vērā pašreizējo praksi, šī problēma drīzāk pieaugs, nevis samazināsies, un ir aplēsts, ka nepareizi apstrādātu EEIA daudzums pieaugs no 3,4 miljoniem tonnu 2005. gadā līdz 4,3 miljoniem tonnu 2020. gadā. Diagrammās ir parādīta prognozējamā EEIA apstrāde un savākšana 2020. gadā.

Vides aizsardzības jautājumi

Ja EEIA Eiropas Savienībā apstrādā, neievērojot pienācīgas procedūras, tiek nodarīts kaitējums videi, jo īpaši, ja vidē nokļūst smagie metāli, piemēram, dzīvsudrabs no kompaktām luminiscences spuldzēm un plakanajiem ekrāniem, un svins no televizoriem. No dzesēšanas un saldēšanas iekārtām laikā no 2011. līdz 2020. gadam ik gadu vidēji izplūdīs 6720 tonnas ozona slāni noārdošas siltumnīcefekta gāzes, kuru kaitējums klimatam naudas izteiksmē līdzinās aptuveni vienam miljardam euro gadā.

Jaunattīstības valstīs atkritumu nepareiza apstrāde un izgāšana rada veselības problēmas, jo, iegūstot vērtīgos materiālus no EEIA, bet neievērojot veselības un vides aizsardzības procedūras, gan pieaugušie, gan bērni ir pakļauti ārkārtīgi toksisku vielu iedarbībai. Izmantojot tādas pārstrādes procedūras, kurās neievēro labāko praksi, tiek nelietderīgi izlietoti pārstrādājami metāli un plastmasas, tādējādi palielinot enerģijas patēriņu un videi nodarīto kaitējumu, jo ir jāražo materiāli no primārajām izejvielām.